Moet deeltitel-heffings deur eienaars of vruggebruikers betaal word? - Jy en die RegJy en die Reg
Tuis › Artikels › Moet deeltitel-heffings deur eienaars of vruggebruikers betaal word?
Feitestel: Sannie se eggenoot is oorlede. Hy laat die huis in ’n deeltitelskema aan sy dogter na. Sannie het egter vruggebruik op die eiendom. Die eiendom is oorgedra aan die dogter en die vruggebruik is behoorlik geregistreer teen die titelakte. Voor Sannie se eggenoot oorlede is, het hy haar meegedeel dat sy gratis in die huis sou woon en dat dit die verantwoordelikheid van die eienaar sou wees om die heffings van die deeltitel te betaal.
Die dogter is egter van mening dat Sannie die heffings moet betaal omrede sy in die huis woon. Nie Sannie of die dogter het die heffings betaal nie en dit is nou ’n paar maande uitstaande. Die beheerliggaam van die kompleks het besluit om die heffings van Sannie te verhaal, omdat sy daar woon.
Wie moet ingevolge die reg die heffings betaal?
In die hofsaak Ex Parte Standard Bank Limited: In re Estate Rodger 1963 (3) SA 683 (SR) is die vruggebruiker duidelik deur die hof verantwoordelik gehou vir die eiendomsbelasting betaalbaar op ’n gewone eiendom. Nieteenstaande wetgewing wat aandui dat ’n eienaar dit moet betaal, is aangevoer dat, al sê die wetgewing dat die eienaar daarvoor aanspreeklik is, dit ook van ’n vruggebruiker verhaal kan word.
Artikel 37 van die Wet op Deeltitels, 95 van 1986, bepaal ook dat ’n eienaar verantwoordelik is vir alle regskoste, invorderingskommissie en alle ander koste wat deur die beheerliggaam aangegaan word om agterstallige heffings in te vorder. Die artikel stel dit verder dat die eienaar ook verantwoordelik is vir alle ander agterstallige bedrae wat betaalbaar is aan die beheerliggaam. Dit sal dan nou ook heffings insluit.
Die probleem is egter dat die definisie van die woord “eienaar” kragtens hierdie wet nie slegs persone insluit wat die geregistreerde eienaar van die eiendom is nie, maar ook die persoon wat geregistreer is as die houer van ’n deeltiteleenheid, byvoorbeeld ’n vruggebruiker.
Dit beteken dus in effek dat dit die keuse van die beheerliggaam is wie hulle wil dagvaar om die heffings te verhaal. Die vruggebruiker geniet die gebruik van die vrugte van die eiendom en as daar gekyk word na die definisie van die woord “eienaar” is die beheerliggaam geregtig om die heffings van die vruggebruiker te vorder.
Indien die vruggebruiker nie kapitaal magtig is om die heffings te betaal nie, is die beheerliggaam geregtig om dit van die eienaar te verhaal.
Dit sal egter wys wees vir ’n testateur om spesifieke voorwaardes daar te stel waaraan voldoen moet word om te kwalifiseer vir die erflating, byvoorbeeld, indien jy die eiendom wil erf, is jy verantwoordelik vir die heffings daarvan.